Espoon Kaitaan lukiossa opiskeleva vegaanista ruokavaliota noudattava ei saa enää hänelle sopivaa kouluruokaa ilman lääkärintodistusta.

Pinaattiletuissa on usein kananmunaa, joten ne eivät vegaaniseen ruokavalioon käy. JENNI GÄSTGIVAR

Näin lukee Espoon kaupungin sivuilla: Erityisruokavaliot, joihin on lääketieteelliset syyt, toteutetaan. Kasvisruokailijoille tarjotaan päivittäin kasvisruokaa, joka sisältää kasvikunnan tuotteiden lisäksi kananmunaa ja maitovalmisteita.

Tavallinen kasvisruoka voi siis sisältää munia ja maitoa, vegaaniruuassa ei saisi olla mitään eläinperäisiä ainesosia.

Vielä viime vuonna Espoon Kaitaan lukiossa vegaaniruokaa sai ilman lääkärintodistusta, tämän syksyn uusi tilanne yllätti opiskelijan.

– Ruokalasta ilmoitettiin, että ruokaa ei tipu ilman lääkärintodistusta ja kun on vegaani elämänkatsomukseltaan, ei lääkärintodistusta ole mahdollisuus saada, kertoo Kaitaan lukion opiskelija.

Espoon koulujen ruuasta vastaa Espoo Catering. Espoo Cateringista kerrotaan, että kasvisruokailussa noudatetaan lakto-ovovegetaarista ruokavaliota. Asiasta on sovittu Espoon kaupungin sivistystoimen ja Cateringin välillä.

– Toimintatapa ei ole muuttunut viime vuodelta, vaan on ollut sama useiden vuosien ajan, sanoo Espoon lukiolinjan päällikkö Tapio Erma.

Joskus tarjottava kasvisruoka on vegaaninen, mutta useimmiten ruoka sisältää maitotaloustuotteita tai joskus myös kananmunaa proteiinin saannin turvaamiseksi. Kaikkien kaupungin keittiöiden tulee noudattaa annettuja ohjeita ja reseptiikkaa.

Jos henkilöllä on kananmuna- tai maitoallergia, tulee siitä toimittaa lääkärintodistus keittiölle, jolloin kasvisruokakin valmistetaan ilman näitä raaka-aineita.

– Linjaus voi johtua siitä, että toiveita ruuan suhteen on niin paljon ja ne vaihtuvat usein, että kaikkia ei pystytä palvelemaan systemaattisesti. Rajaus on siis tehty tässä tapauksessa lääketieteellisesti, Erma sanoo.

Jokainen esi- ja peruskoulun oppilas sekä lukion ja ammatillisen perusasteen opiskelija voi nauttia maksuttoman kouluaterian Suomessa.

Lapsen allergian, eettisyyden tai uskonnon erityistarpeita otetaan huomioon hänen koulutyötään ja ruokailuaan suunniteltaessa kunnan tai koulun toimintaperiaatteiden mukaan, linjaa opetushallitus. Erityisruokavaliota noudattavien oppilaiden terveyden seuranta on osa koulun oppilashuoltotyötä.

Onko nyt niin, että vegaanista ruokavaliota noudattava jää ilman kouluruokaa niinä päivinä, joina vegaanista ruokaa ei ole tarjota?

– Ymmärrän, että tämä saattaa tuntua henkilökohtaiselta, eikä tähän nyt oikein ole esittää ratkaisua, että jokaisen toiveet kouluruokailussa voitaisiin täyttää, pahoittelee Erma.